b'\n_START_ARTICLE_\nVelkuanmaa\n_START_SECTION_\nPalvelut\n_START_PARAGRAPH_\nSaarella ei juurikaan ole palveluita. 1900-luvun alussa Velkualle p\xc3\xa4\xc3\xa4tettiin perustaa koulu ja Velkuanmaan sek\xc3\xa4 Salavaisten asukkaat kannattivat koulua Velkuanmaalle, kun taas teersalolaiset ja palvalaiset Palvaan. Velkuan koulu valmistui Palvaan vuonna 1910 ja se sijaitsee siell\xc3\xa4 edelleen._NEWLINE_Muut l\xc3\xa4himm\xc3\xa4t palvelut kuten kauppa, kirjasto, p\xc3\xa4iv\xc3\xa4koti ja kaupungin yhteispalvelupiste sijaitsevat Livonsaaren Teersalossa.\n_START_SECTION_\nLiikenne\n_START_PARAGRAPH_\nVelkuanmaalle ei ole kiinte\xc3\xa4\xc3\xa4 tieyhteytt\xc3\xa4, vaan saaren kulkee lossi Palvan saaresta, josta edelleen toinen lossi Livonsaareen. Saareen jatkuu pienen matkaa lossirannasta Palvasta tuleva yhdystie 12246. Saaren l\xc3\xa4pi kulkevan tien nimi on sen eri osissa Velkuanmaantie, Kaupungintie ja Martinmaantie. Velkuanmaan lauttav\xc3\xa4lin pituus on 940 metri\xc3\xa4 ja v\xc3\xa4li\xc3\xa4 liikenn\xc3\xb6i lautta numero 171, jonka kantavuus on 44 tonnia ja se kykenee kuljettamaan kerrallaan noin kymmenen henkil\xc3\xb6autoa. Lossi kulkee jokaisena p\xc3\xa4iv\xc3\xa4n\xc3\xa4 ymp\xc3\xa4ri vuorokauden, mutta y\xc3\xb6ll\xc3\xa4 se pit\xc3\xa4\xc3\xa4 tilata erikseen. Vuonna 2003 Lounais-Suomen saariston 17 lossiv\xc3\xa4list\xc3\xa4 ainoastaan v\xc3\xa4lej\xc3\xa4 Teersalo\xe2\x80\x93Palva ja Palva\xe2\x80\x93Velkuanmaa ei ole suunniteltu korvattavaksi kiinte\xc3\xa4ll\xc3\xa4 tieyhteydell\xc3\xa4._NEWLINE_Velkuanmaahan liikenn\xc3\xb6i toisinaan my\xc3\xb6s yhteysalus M/S Kivimo Velkuan reittialueella. Alukselle mahtuu 8 henkil\xc3\xb6autoa ja 50 matkustajaa tai vaihtoehtoisesti vain matkustajia ottavana 70. Ennen saareen kulki lossin sijaan yhteysalus. Vaihelan rannasta l\xc3\xa4htee viitoitettu 2,4 metrin kulkusyvyinen venev\xc3\xa4yl\xc3\xa4.'